**Евалуација пројекта - фокус групу, реализовао ЦСУ Крагујевац, 01.06.2018.год**

На фокус групи присуствовао 21 наставник ОШ ,,Вук Стефановић Караџић'', Крагујевац. Наставници који су присуствовали фокус групи нису били чланови тима који је ишао у Чешку.Фокус група је садржала сет од 8 питања, на која су наставници одговорили.

**Питања:**

1. **Шта сте научили током трајања пројекта (од тима који је био на ,,мобилности,,)?**

Наставници су се упознали са начином примене интегративне наставе у школи у Чешкој.

Боље су се упознали са принципима и техникама интегративне наставе. Препознали су елементе интегративне наставе које су користили у свом раду, али су сада боље разумели суштину овог вида рада и како га применити. Разумели су разлику између интегративне и корелативне наставе, као и предност интегративне наставе у односу на традиционалну или неки други вид наставе.

Упознали су се са могућностима, идејама и предностима реализације наставе на овај начин.

Научили су принципе путем којих се садржаји различитих предмета међусобно повезују у смислену целину.

1. **Шта је највише утицало на Ваш рад?**

Примери добре праксе које су презентовали чланови тима мобилности, а које су ''донели'' из партнерске земље, тј земље домаћина.

Позитиван утицај су имали и часови које су одржали са колегама, атмосфера на часу. Тимски рад, повезивање, умрежавање, мотивација колега за сарадњу, исходи часа.

Мали број колега није у текућој школској години, и објективних разлога применио овај начин рада. Наведени објективни разлози су:

* Административне обавезе (старешинство, превасходно колеге које воде 8. Разред – обавезе око припрема за полагање завршног испита)
* Актуелне обуке у оквиру промена и реформи у систему образовања у Србији
* Организација рада, код предметних наставника – рад у више школа који отежава организацију и реализацију интегративне наставе

Добар показатељ је то да, код колега који нису реализвали, постоји мотивација и потреба, тако да ће, кроз организацију за наредну школску годину, планирати и примену интегративне наставе у свом раду.

1. **Како су ученици реаговали на овај принцип рада? Укљученост, мотивисаност, пажња**

Већа мотивација ученика, јер је час активнији и занимљивији. Стално смењивање активности повећава пађњу и држи фокус. Овакав начин рада ''наводи'' их да повезују садржаје различитих предмета/области, да размишљају критички и да постављају више питања. Лакше повезују претходна знања са добијеним информацијама.

Ученици воле овакав начин рада, превасходно због тимског рада, учења кроз игру, истраживачког рада и употребе савремених технологија.

Посебно им се допао истраживачки део, који су имали, пре поласка на екскурзије. Све то је довело и до побољшања квалитета изведених екскурзија, пре свега у образовном, али и васпитном сегменту екскурзије (фокус ученика, још пре поласка, усмерен на образовни сегмент екскурзије). Фокус је усмерен на сазнајни, а не туристички сегмент екскурзије.

Посебно им се допада то што имају мгућност, да кроз овај вид наставе, искажу своју креативност, и интересовања.

1. **Промене код ученика: Да ли је трајније знање добијено применом интегративног приступа подучавања од оног које је пренесено традиционалним начином рада? На који начин то процењујете?**

Трајније и функционалније знање, активнији су и не деле стечена знања кроз предмете већ их сагледавају као целину.

Лакше је мотивисати ученике, интерактивност је већа, повезују, лакше долазе до суштине, не уче напамет већ развијају критичко и дивергентно мишљење, због чега уче лакше него при употреби традиционалних наставних метода.

Све наведено се види из евалуација на крају часа, које су радили на два нивоа – задовољство часом и научено на часу. Задовољстов је велико, а научено на часу, повезивање и трајност знања, се виде кроз даљу наставу и постигнућа ученика на крају промесечја/школске године.

1. **Који је био највећи изазов?**

Изазови при организацији и реализацији су се јавили на два нивоа:

Организациони – уочени код колега у предметној настави. Усклађивање часова са колегама, договор о часу, усаглашавање термина).

При непосредној реализацији – изазов је био добро увезати садржаје, да час делује као целина, а не као издвојени сегменти више предмета, као и да разликују и добро издвоје корелацију од интегративне наставе.

1. **Да ли је било потешкоћа? Којих? Како су решене?**

Потешкоће при примени интегративне наставе су се јављале углавном у делу организације и припреме за реализацију. Техничка подршка (пројектор, лап топ, компјутери) не постоји у свим учионицама, већ најчешће само у рачунарској учионици, која је погодна за рад на рачунарима, али није прилагођена за комбинацију тимског рада и за примену већег броја активности у току реализације интегративне наставе.

Такође, потешкоће су се јављале и због великог броја ученика у одељењу, што отежава организацију и реализацију групног рада, као и непостојање неког другог, већег простора, за реализацију активности.

Поред потешкоћа у просторној организацији и употреби технике, потешкоће при организацији и договору се јављају и због наусаглашености планова и програма различитих предмета на нивоу истог разреда, као и на неусаглашености времена обраде тема, које би могле у току једне године да се реализују кроз више предмета применом итегративне наставе.

Све наведен потешкоће су се решавале, пре свега добром комуникацијом и спремношћу на сарадњу између колега – промена распореда, замена учионица и др.

У делу неусаглашености тема, за ову годину, колеге су налазиле теме које се прожимају и које је тренутно било могуће реализовати.

За наредну школску годину, планирана је, кроз активе и наставничко веће, боља организација и планирање распореда реализације тема планираних годишњим планом и програмом за дати предмет, што ће отворити могућности за већу употребу интегративне наставе у раду са ученицима.

1. **Које су Ваше снаге?**

Снаге колектива ОШ ,,Вук Стефановић Караџић'' су пре свега у константном стручном усавршавању, ширењу знања, као и чињеници да су увидели важност примене нових техника и модела у раду, пре свега интегративне наставе.

Искуства и сазнања из пројекта су допринела већој спремности на сарадњу, појачан је тимски рад, већа мотивација и жеља да се кроз добру организацију, припрему и умрежавање, створе услови за интензивнију примену интегративне наставе, почевши од следеће школске године.

1. **Шта ћете променити у свом раду у наредном периоду?**

У наредном периоду, од наредне школске године, примена интегративне наставе у раду ће бити већа. Наставници су увидели корист од оваквог начина рада.

Све препреке, које су се јавиле у досадашњој реализацији, могуће је премостити, неке лакше, неке мало теже, али мотивација и жеља постоје, што је основа за даљи рад.

**Закључак**

Пројекат ,,Интегративна настава у ОШ Вук Стефановић Караџић'', реализован у школској 2017/2018.години, допринео је унапређивању квалитета рада школе, стручном усавршавању запослених и бољим постигнућима код ученика.

У циљу одрживости пројекта и континуираној примени интегративне наставе у раду, у наредној школској години, потребно је планирање на нивоу актива и усаглашавање оперативних планова, што ће отоворити могућност за чешћу примену интегративне наставе.

Потешкоће у организацији и доступности технике, могу се лакше пребродити, коришћењем телефона које ученици већ поседују, као и коришћењем знања ученика за употребу и примену ИКТ-а, првенствено у делу образовне употребе ,,паметних'' телефона. (ученик-ресуср).

Предлог – интеграција школских пројеката, кроз хоризонталну размену. Повезати научено и примењено кроз пројекте у којима је школа, што ће још више утицати на унапређивање рада школе и довести до одрживости реализованих пројеката.